Esityksellä tavoitellaan noin 100 miljoonan euron vuotuista lisäystä alkoholiverotuottoihin.

Hallitus aikoo kerätä vuosittain 100 miljoonaa euroa valtion kirstuun alkoholiveron korotuksilla. Kokoomuksen ja sinisten mukaan korotus on sidottu alkoholilain kokonaisuudistukseen. AOP/JARNO KUUSINEN

Valtiovarainvaliokunta puoltaa hallituksen esittämiä alkoholiveron korotuksia.

Valiokunnan ehdotuksen mukaan kaikkien mietojen, käymisteitse valmistettujen juomien veroa korotettaisiin 10,7 prosenttia, viinien 13 ja oluen 10,9 prosenttia.

Ns. välituotteiden veronkorotus olisi keskimäärin 9,5 ja väkevien alkoholijuomien viisi prosenttia. Korotusten on tarkoitus tulla voimaan ensi vuoden alusta ja niillä tavoitellaan noin 100 miljoonan euron vuotuista lisäystä alkoholiverotuottoihin.

Valiokunnan mukaan esitys on linjassa pitkään noudatetun alkoholiveropolitiikan kanssa: veronkorotukset ovat vaikuttaneet valiokunnan mukaan keskeisesti siihen, että alkoholin kokonaiskulutus on laskenut tasaisesti tällä vuosikymmenellä.

Panimoliiton mukaan kaksi viimeisintä olutveron korotusta eivät ole kasvattaneet valtion verotuloja, mutta ovat ohjanneet kuluttajat ostamaan juomansa ulkomailta. Panimoliiton mukaan Suomessa verotetaan olutta jo nyt ylivoimaisesti raskaimmin EU-maista.

Hallituksessa kiistaa alkoholiverosta

Valtiovarainvaliokunnan mukaan esityksen vaikutusarvioihin liittyy poikkeuksellista epävarmuutta eduskunnassa samaan aikaan vireillä olevan alkoholilain kokonaisuudistuksen vuoksi.

Taloustutkimuksen mukaan nelosoluiden ja saman vahvuisten siidereiden, lonkeroiden ja juomasekoitusten hinnat saattavat laskea lähes 40 prosenttia, jos alkoholilain uudistus menee läpi ja vahvempia juomia saisi myös kaupoista, kioskeista ja huoltamoilta.

Alkoholiveron korotuksista on ollut ristivetoa hallituksen sisällä. Kokoomus ja siniset ovat olleet sitä mieltä, että alkoholiveron korotukselle ei ole tarvetta, jos alkoholilain uudistukseen kuuluva prosenttirajan nosto ei mene läpi.

Hallitus esittää, että myyntipisteissä voisi myydä jatkossa korkeintaan 5,5-prosenttisia alkoholijuomia, kun prosenttirajana on tällä hetkellä 4,7. Hallituspuolueet ovat sopineet, että kansanedustajat voivat äänestää lain ensimmäisessä käsittelyssä, jossa otetaan kantaa alkoholijuomien vahvuuteen, omantuntonsa mukaan.

Keskusta on pitänyt kiinni siitä, että alkoholiveroa tulee nostaa joka tapauksessa riippumatta siitä, saisiko kaupoissa, kioskeissa ja huoltamoilla myydä jatkossa nykyistä vahvempia juomia.